Mayawati on Akhilesh Remark: "राष्ट्रपति नहीं, प्रधानमंत्री-मुख्यमंत्री बनने की इच्छा," अखिलेश के बयान पर मायावती का पलटवार
उत्तर प्रदेश की पूर्व मुख्यमंत्री और बहुजन समाज पार्टी की प्रमुख मायावती ने समाजवादी पार्टी के अध्यक्ष अखिलेश यादव के राष्ट्रपति वाले बयान पर पलटवार करते हुए कहा कि मैं फिर से उत्तर प्रदेश की सीएम या फिर प्रधानमंत्री बनने का सपना देख सकती हूं लेकिन देश का राष्ट्रपति बनने की नहीं।
Mayawati on Akhilesh Remark: उत्तर प्रदेश की पूर्व मुख्यमंत्री और बहुजन समाज पार्टी की प्रमुख मायावती ने समाजवादी पार्टी के अध्यक्ष अखिलेश यादव के राष्ट्रपति वाले बयान पर पलटवार करते हुए कहा कि मैं फिर से उत्तर प्रदेश की सीएम या फिर प्रधानमंत्री बनने का सपना देख सकती हूं लेकिन देश का राष्ट्रपति बनने की नहीं। मायावती ने आगे कहा कि उत्तर प्रदेश में बीजेपी की जीत के लिए समाजवादी पार्टी (सपा) जिम्मेदार है। सपा मुझे देश का राष्ट्रपति बनाने का सपना देख रही है ताकि यूपी के सीएम पद के लिए उनका रास्ता साफ हो जाए।अखिलेश यादव पर वार करते हुए यूपी की फिर से सीएम बनने के साथ-साथ मायावती ने प्रधानमंत्री बनने की अपनी इच्छा भी जाहिर कर दी। बसपा सुप्रीमो मायावती ने विधानसभा चुनाव में मदद के एवज में भारतीय जनता पार्टी (भाजपा) द्वारा उन्हें राष्ट्रपति बनाए जाने संबंधी बयान देने के लिए समाजवादी पार्टी (सपा) प्रमुख अखिलेश यादव पर बृहस्पतिवार को पलटवार किया। "देश की प्रधानमंत्री बनना चाहूंगी"मायावती ने कहा कि वह देश की प्रधानमंत्री बनना चाहेंगी और राष्ट्रपति बनने का सपना कभी नहीं देख सकतीं। उन्होंने कहा कि सपा अध्यक्ष अखिलेश यादव ने हाल ही में राज्य में हुए विधानसभा चुनाव में बसपा पर भाजपा को अपना वोट दिलाने का आरोप लगाया है,जो पूरी तरह से मनगढंत है बल्कि सच्चाई यह है कि सपा की वजह से ही भाजपा सत्ता में लौटी है। पूर्व मुख्यमंत्री ने आरोप लगाया कि सपा मुखिया तरह-तरह की अफवाहें फैलाने से बाज नहीं आ रहे हैं, उन्हें अपनी बचकानी राजनीति बंद करनी चाहिए। मायावती ने कहा, ''इसमें कोई संदेह नहीं है कि अगर उत्तर प्रदेश सहित पूरे देश में खासकर दलित आदिवासी एकजुट हो जाएं तो वे आगे चलकर देश का प्रधानमंत्री भी बना सकते हैं, क्योंकि इन वर्गों के वोटो में बहुत बड़ी ताकत है।’’ "सपा देख रही राष्ट्रपति बनाने का सपना"मायावती ने कहा, "मैं अपनी जिंदगी में फिर से उत्तर प्रदेश की मुख्यमंत्री बनने और आगे चलकर देश की प्रधानमंत्री बनने का ही सपना देख सकती हूं लेकिन देश का राष्ट्रपति बनने का सपना मैं कभी भी नहीं देख सकती।'' उन्होंने कहा ''इसके अलावा यह बात भी सर्वविदित है कि दबे-कुचले लोगों को अपने पैरों पर खड़ा करने का कार्य मैं देश का राष्ट्रपति बनकर नहीं बल्कि उत्तर प्रदेश की मुख्यमंत्री और देश की प्रधानमंत्री बनकर ही कर सकती हूं, इसलिए सपा के लोग अपने राजनीतिक स्वार्थ में मुझे जबरदस्ती राष्ट्रपति बनाने का जो सपना देख रहे हैं तो उसे उन्हें भूल जाना चाहिए।’’ बसपा प्रमुख ने कहा, "इस मामले में हकीकत यह है कि सपा वाले मुझे देश का राष्ट्रपति बनाने का सपना इसलिए देखते रहते हैं ताकि उनके लिए उत्तर प्रदेश का मुख्यमंत्री बनने का रास्ता साफ हो जाए जो कदापि संभव नहीं हो सकता।'' अखिलेश ने दिया था राष्ट्रपति वाला बयान-गौरतलब है कि सपा अध्यक्ष अखिलेश यादव ने बुधवार को मैनपुरी में संवाददाताओं से बातचीत में कहा था, ''बसपा ने उत्तर प्रदेश चुनाव में अपना वोट भाजपा को हस्तांतरित कर दिया। अब यह देखना दिलचस्प होगा कि भाजपा मायावती को राष्ट्रपति बनाती है या नहीं।'' मायावती ने सपा पर हमले जारी रखते हुए कहा ''इस बार विधानसभा चुनाव में उत्तर प्रदेश के मुसलमानों और यादवों ने भी सपा को एकतरफा वोट देकर देख लिया है। इनका कई पार्टियों से किया गया गठबंधन भी देख लिया है। इन सब के बावजूद सपा सरकार बनाने में कामयाब नहीं हो सकी है।" उन्होंने कहा, "मुझे पूरा भरोसा है कि अब वे आगे इनके बहकावे में कतई नहीं आएंगे और फिर से उत्तर प्रदेश में बसपा की सरकार बनवाएंगे। ऐसे में अब वह (अखिलेश) विदेश भागने की फिराक में है, जहां उसने पहले से ही अपना काफी बंदोबस्त कर लिया है।"